מיכל זוארץ

מיכל זוארץ (נולדה ב-30 באפריל 1968), היא שחקנית ומנחת טלוויזיה ישראלית.

ביוגרפיה
זוארץ נולדה, גדלה והתחנכה בבת ים. בת בכורה לשתי אחיות ואח.

את שירותה בצה"ל עשתה כקצינה - ראש לשכתו של הפרקליט הצבאי הראשי, אמנון סטרשנוב.

למדה משחק בסטודיו למשחק של יורם לוינשטיין, לצידם של אקי אבני ואסי לוי.

קריירה

דוגמנות 
בשנת 1984 זכתה זוארץ בתחרות מלכת היופי של העיר בת ים. בזכות כך, השתתפה זוארץ במספר רב של פרסומות, ביניהן הובילה מסע פרסום רחב היקף לעיתון "מעריב", והפכה לאחת הדוגמניות הנודעדת בישראל באותה עת.

משחק והנחיה 
בשנות התשעים השתתפה בסרטים: "אזרח אמריקאי" (1992), "אוטוביוגרפיה דמיונית" (1994), "זכרון דברים" (1995), "צעירים לנצח" (1996), "שבזי" (1997) ו"אהבה ממבט שני" (1999). בנוסף השתתפה בסרט הולנדי קצר בשנת 1994 ובסרט טלוויזיה גרמני ב-1996.

בטלוויזיה הופיעה זוארץ בשנת 1991 בסדרת המסתורין של מיקי בהגן "סיפורים לשעת לילה מאוחרת בפרק "התאונה" בו גילמה את דנה. ב-1992 הופיעה בתפקיד אורח בסדרה הקנדית "Sweating Bullets". בשנת (1996) שיחקה בסדרת אופרת הסבון הישראלית "המוסד", ב-1999 שיחקה בדרמה הטלוויזיונית "חברים מחרסון" בכיכובו של השחקן אייל גפן ובבימויו של דן בירון. שם גם פגשה את מי שלימים הפך להיות בעלה, תסריטאי הדרמה יוסי אשדות. באותה שנה השתתפה גם בפרק בסדרה הקומית "פאזל" (פרק 4, עונה 1).

בשנת 1996 החלה להנחות את תוכנית הקולנוע "סינמה 3" בערוץ 33. היא הנחתה גם בתוכנית המוזיקה "בטברנה" בערוץ הראשון. 

בשנים 2002–2006 הנחתה את תוכנית האירוח של הערוץ הראשון "שישי עם מיכל". תוכנית זו זכתה לפופולריות בקרב הצופים, למרות הביקורות הקשות לה זכתה ממבקרי הטלוויזיה.

בשנת 1998 הגישה את התוכנית "החופש הגדול" בטלוויזיה החינוכית.

זוארץ הגישה את הניקוד הישראלי באירוויזיון 2002 ובאירוויזיון 2003.

זוארץ שיחקה בהצגות תיאטרון ובהן "סיפור משפחתי", ו"פטרה" בתיאטרון הקאמרי, "בני ערובה", "חברים" בתיאטרון חיפה, באוקטובר 2003 השתתפה לראשונה בהצגות ילדים: "עולם האגדות של מיכל", "אוליבר טוויסט", "הקוסם מארץ עוץ", "פיטר פן", "חנה'לה ושמלת השבת" ועוד.

תוכניות מציאות 
ב-2006 השתתפה כאתח המוזות בתוכנית המציאות "פרסי האופנה" בערוץ 2 של קשת, בה מעצבים צעירים התמודדו על פרס.

בשנת 2007 התמודדה בעונה השלישית של תוכנית המציאות "רוקדים עם כוכבים" בערוץ 2 של רשת, עם הרקדן חיים פרשטיין.

ב-2012 התמודדה בתוכנית המציאות "הישרדות" בערוץ 10, בעונת ה-VIP הראשונה והאחרונה בערוץ זה, והודחה שישית.

חיים אישיים
זוארץ הייתה נשואה למחזאי והמפיק יוסי אשדות, ולהם בן משותף. 

בשנת 2012 התארסה עם עורך הדין משה לבקוביץ, וביולי 2013 הם נישאו. עבור זוארץ זאת חתונתה השלישית. ב-6 באפריל 2018 נולדה בתם בהליך פונדקאות.

קישורים חיצוניים 

 מיכל זוארץ מתראיינת, בראיון בתוכנית "אישי עם גיל ריבה"

הערות שוליים

הערוץ הראשון: שדרניות ומנחות
מנחות טלוויזיה ישראליות
דוגמניות ישראליות
דוגמנים ישראלים
מתחרי הישרדות (ישראל)
מתחרי רוקדים עם כוכבים (ישראל)
בוגרי תיכון רמות (בת ים)
בוגרות סל"ה - הסטודיו לאמנויות התיאטרון מיסודו של יורם לוינשטיין
בוגרי סל"ה - הסטודיו לאמנויות התיאטרון מיסודו של יורם לוינשטיין
שחקניות תיאטרון ישראליות
שחקני תיאטרון ישראלים
שחקניות קולנוע וטלוויזיה ישראליות
זוכות בתחרויות יופי מקומיות בישראל
ישראליות שנולדו ב-1968
ישראלים שנולדו ב-1968
בת ים: אישים